એમનો કોઈ સમય પત્રકમાં પુરાય નહીં એવો. પણ ક્યારેક વળી સાહેબ ઘરે વહેલા આવી ચઢે તો ફાળ પડે કે ક્યાંક એમને ડિસ્ટ્રિક્ટ પર તો જવાનું નહીં હોય ને ? હમ. હવે પાછી કેટલા દિવસની કિલ્લાબંધી, એ પૂછવાની હામ તો નાવલિયા સામે ક્યાંથી ભીડવી ? એટલે પછી કોક નવોઢા પછવાડે ઊભી રહેલી જીપના ડ્રાઈવરને ચા આપવાને બહાને જઈને સહજ ભાવનો ડોળ કરીને આડકતરું પૂછી લે કે હેં, ભાઈ કેસ ડિટેક્ટ છે કે અનડિટેક્ટ ? અનડિટેક્ટનો અણગમતો જવાબ સાંભળીને ઢીલાં ગાત્રો સાથે પોતે પતિદેવની બૅગ ભરવાની તૈયારીમાં લાગી પડે. ડિટેક્ટ કેસમાં પતિદેવ સાંજે જ ઘરે પાછા આવી જાય પણ અનડિટેક્ટમાં ખૂનકેસમાં ત્રણેક દિવસ અને ઘરફોડ ચોરીમાં પાંચેક દિવસની પાછી કોટબંધી પાક્કી. ત્યારથી મીટ માંડીને બેઠેલી નવોઢાની એ આશા વર્ષોનાં વર્ષો પછી પણ છેલ્લે એ જ મીટ માંડેલી નજરે પ્રાણ ત્યાગતી હોય. પતિના હાથમાંનો ચમકતો રાષ્ટ્રપતિ ચંદ્રક ઘરમાંનું અંધારું દૂર કરી શકતો નથી.